കാലത്തിെന്റ കാവ്യനീതി ഗുരുവായൂര് ക്ഷേത്രത്തില് സതീഷിെന്റ തകില് നാദമുയരും ഗുരുവായൂര്: ഗുരുവായൂര് ക്ഷേത്രത്തിലെ തകില് വാദ്യക്കാരനായി പട്ടികജാതിക്കാരനായ കലാകാരന് നിയമനം. എരുമപ്പെട്ടി കരിയന്നൂര് മേലേപുരക്കല് സതീഷിനെയാണ് ദേവസ്വം റിക്രൂട്ട്മെന്റ് ബോര്ഡ് ക്ഷേത്രത്തിലെ തകില് വാദകനായി നിയമിച്ചത്. ആദ്യമായാണ് ക്ഷേത്രത്തിനകത്തെ വാദ്യത്തില് ഒരു പിന്നാക്ക വിഭാഗക്കാരന് നിയമിക്കപ്പെടുന്നത്. ക്ഷേത്രത്തിലെ കൃഷ്ണനാട്ട രംഗത്തെ ജാതി വിവേചനത്തിനെതിരെ സ്പീക്കറായിരുന്ന കാലത്ത് പരസ്യമായി ആഞ്ഞടിച്ച കെ. രാധാകൃഷ്ണന് ദേവസ്വം മന്ത്രിയായിരിക്കെയാണ് ഒരു പട്ടികജാതിക്കാരന് ക്ഷേത്രത്തിലെ വാദ്യരംഗത്ത് പ്രവേശനമുണ്ടായതെന്നത് കാലം കരുതിെവച്ച കാവ്യനീതിയായി. ദേവസ്വത്തിലെ നിയമനങ്ങളെല്ലാം റിക്രൂട്ട്മെന്റ് ബോര്ഡിന് വിടുകയും നിയമനങ്ങളില് സംവരണ തത്ത്വം പാലിക്കേണ്ടതുള്ളതുമാണ് സതീഷിന് തുണയായത്.റാങ്ക് പട്ടികയില് രണ്ടാം സ്ഥാനമാണ് സതീഷിനുണ്ടായിരുന്നത്. ഒന്നാം റാങ്കുകാരന് വാദ്യ വിദ്യാലയത്തിലെ ജോലി തെരഞ്ഞെടുത്തതോടെ സതീഷിനെ ക്ഷേത്രത്തിലെ തകില് വാദകനായി നിയമിച്ച് ഉത്തരവിറങ്ങി. കഴിഞ്ഞയാഴ്ച അദ്ദേഹം ജോലിയില് പ്രവേശിച്ചു. ഗുരുവായൂര് ക്ഷേത്രത്തിലെ വാദ്യരംഗത്തെ ജാതി വിവേചനത്തിനെതിരെ 1987ല് സ്വാമി ഭൂമാനന്ദ തീര്ഥയുടെ നേതൃത്വത്തില് പ്രക്ഷോഭം നടന്നിരുന്നു. സമരത്തിനൊടുവില് 1988 ജൂലൈ ജൂലൈ 23ന് പന്തീരടി പൂജക്കും ഉച്ചപൂജക്കും മധ്യേ പഞ്ചവാദ്യസേവ നടത്താന് പട്ടികജാതി വിഭാഗക്കാര്ക്ക് അനുമതി ലഭിച്ചെങ്കിലും തുടര്ച്ചയുണ്ടായില്ല. 2014 ജനുവരിയില് ഇലത്താള കലാകാരനായ കല്ലൂര് ബാബുവിന് ജാതിയുടെ പേരില് അനുമതി നിഷേധിക്കപ്പെട്ട സംഭവവും ഉണ്ടായി. ഇതിെന്റ തുടര്ച്ചയായി ആ വര്ഷത്തെ ഉത്സവത്തിലെ മേളത്തിലും തായമ്ബകയിലും പങ്കെടുക്കാന് വാദ്യകലാകാരന്മാരായ കലാമണ്ഡലം രാജന്, ചൊവ്വല്ലൂര് മോഹനന്, ഇരിങ്ങപ്പുറം ബാബു, ചൊവ്വല്ലൂര് ഗംഗാധരന്, ചൊവ്വല്ലൂര് സുനില്, കലാനിലയം കമല്നാഥ്, കെ. ശ്യാമളന്, ടി. കേശവദാസ്, കലാമണ്ഡലം രതീഷ്, കലാനിലയം സനീഷ്, കലാനിലയം അജീഷ് എന്നിവര് ദേവസ്വത്തിന് അപേക്ഷ നല്കിയെങ്കിലും മറുപടിയുണ്ടായില്ല. 2015ല് വാദ്യകലാസംരക്ഷണ സംഘം പ്രസിഡന്റ് പൂങ്ങാട് മാധവന് നമ്ബൂതിരിയും സെക്രട്ടറി ഇരിങ്ങപ്പുറം ബാബുവും അപേക്ഷ നല്കിയെങ്കിലും ദേവസ്വം മൗനം തുടര്ന്നു. പട്ടിക ജാതിക്കാര്ക്ക് ക്ഷേത്രത്തിനകത്ത് പഞ്ചവാദ്യത്തിന് അനുമതി ലഭിച്ചതിെന്റ രജത ജൂബിലിയുടെ ഭാഗമായി ക്ഷേത്രത്തിനകത്ത് പഞ്ചവാദ്യത്തിന് അനുമതി നല്കണമെന്ന് വ്യാസ ക്ഷേത്ര കലാസമിതി പ്രസിഡന്റ് ടി.എ. കുഞ്ഞനും സെക്രട്ടറി കെ.എ. സുബ്രഹ്മണ്യനും നല്കിയ അപേക്ഷയിലും തീരുമാനം ഉണ്ടായില്ല. ഇതിനിടെ ദേവസ്വം റിക്രൂട്ട്മെന്റ് ബോര്ഡ് നിലവില് വന്നതോടെ നിയമനങ്ങള്ക്ക് സംവരണ തത്ത്വം പാലിക്കേണ്ട സാഹചര്യമായി. പട്ടികജാതി, പട്ടിക വര്ഗക്കാര്ക്കും പിന്നാക്ക വിഭാഗങ്ങള്ക്കും ദേവസ്വം ജോലിയില് സംവരണം ഏര്പ്പെടുത്താന് കെ.ബി. മോഹന്ദാസ് ചെയര്മാനായ ഭരണസമിതി കഴിഞ്ഞ വര്ഷം ഒക്ടോബറില് തീരുമാനിച്ചിരുന്നു. സംസ്ഥാന സര്ക്കാര് ജീവനക്കാര്ക്ക് തുല്യമായ സേവന വേതന വ്യവസ്ഥകള് പിന്തുടരുന്ന സ്ഥാപനമാണ് ഗുരുവായൂര് ദേവസ്വം. ഉത്സവകാലത്തെ വാദ്യത്തിലെങ്കിലും ഹിന്ദു സമുദായത്തിലെ എല്ലാ വിഭാഗക്കാര്ക്കും വാദ്യരംഗത്ത് അനുമതി ലഭിക്കുമെന്ന പ്രതീക്ഷയിലാണ് കലാകാരന്മാര്.